钦定古今图书集成/明伦汇编/闺媛典/第040卷 > 秦穆公姬
## 钦定古今图书集成/明伦汇编/闺媛典/第040卷 > 秦穆公姬

按刘向《列女传》，穆姬者，秦穆公之夫人，晋献公之女太子申生之同母姊，与惠公异母，贤而有义。献公杀
太子申生，逐群公子。惠公号公子夷吾，奔梁。及献公
卒，得因秦立。始即位，穆姬使纳群公子，曰：“公族者，君
之根本。”惠公不用，又背秦赂。晋饥，请粟于秦，秦与之。
秦饥，请粟于晋，晋不与。秦遂兴兵与晋战，获晋君以
归。秦穆公曰：“扫除先人之庙，寡人将以晋君见。”穆姬
闻之，乃与太子罃、公子弘与简璧、衰绖、屦薪以迎，且
告穆公曰：“上天降灾，使两君罢以玉帛相见，乃以兴
戎。婢子娣姒，不能相教，以辱君命。晋君朝以入，婢子
夕以死，惟君其图之。”公惧，乃舍诸灵台。大夫请以入。
公曰：“获晋君以功归，今以丧归，将焉用？”遂改馆。晋君
馈以七牢而遣之。穆姬死，穆姬之弟重耳入秦，秦送
之晋，是为晋文公。太子罃思母之恩而送其舅氏也，
作《诗》曰：“我送舅氏，曰至渭阳。何以赠之？路车乘黄。”君
子曰：“慈母生孝子。”《诗》云：“敬慎威仪，维民之则。”穆姬之
谓也。